b'\n_START_ARTICLE_\nBuhen\n_START_SECTION_\nStaro kraljestvo\n_START_PARAGRAPH_\nV Starem kraljestvu (okoli 2686\xe2\x80\x932181 pr. n. \xc5\xa1t.) je bil Buhen majhna trgovska postaja v Nubiji in lokalno sredi\xc5\xa1\xc4\x8de pridobivanja bakra. Naselje je bilo ustanovljeno morda v \xc4\x8dasu faraona Sneferuja iz \xc4\x8cetrte dinastije. Nekaj dokazov ka\xc5\xbee, da je bilo ustanovljeno \xc5\xbee v obdobju Druge dinastije (okoli 2613-2498 pr. n. \xc5\xa1t.)._NEWLINE_Arheolo\xc5\xa1ke raziskave leta 1962 so odkrile starodavni obrat za pridobivanje in obdelavo bakra._NEWLINE_Grafiti in drugi popisani predmeti ka\xc5\xbeejo, da so bili Egip\xc4\x8dani v Buhenu pribli\xc5\xbeno dvesto let do pozne Pete dinastije, potem pa so jih pregnali verjetno priseljenci z juga.\n_START_SECTION_\nTrdnjava\n_START_PARAGRAPH_\nBuhen je bil znan po veliki trdnjavi, zgrajeni verjetno med vladavino Senusreta III. okoli leta 1860 pr. n. \xc5\xa1t. (Dvanajsta dinastija)._NEWLINE_Senusret III. je izvedel \xc5\xa1tiri vojne pohode v Ku\xc5\xa1 (Nubija) in zgradil niz trdnjav znotraj signalizacijske razdalje med njimi. Buhen je bila najsevernej\xc5\xa1a trdnjava v nizu. Druge trdnjave so bile Mirgisa, \xc5\xa0alfak, Uronarti, Askut, Dabenarti, Semna in Kuma. V obdobju Trinajste dinastije so Buhen osvojili Nubijci in ga obdr\xc5\xbeali do za\xc4\x8detka Osemnajste dinastije (1550-1292 pr. n. \xc5\xa1t.), ko ga je ponovno osvojil Ahmoz I. Proti koncu Dvajsete dinastije (1190-1077 pr. n. \xc5\xa1t.) so ga ponovno osvojili Nubijci._NEWLINE_Trdnjava je bila ob zahodni obali Nila dolga ve\xc4\x8d kot 150 m in obsegala povr\xc5\xa1ino okoli 13.000 m\xc2\xb2. Znotraj trdnjave je bilo majhno mesto z mre\xc5\xbeastim sistemom ulic. Na svojem vi\xc5\xa1ku je imelo verjetno pribli\xc5\xbeno 3500 prebivalcev. V trdnjavi je bila tudi uprava za celo utrjeno podro\xc4\x8dje okoli drugega katarakta. Mesto je branilo okoli 5 m debelo in 10 m visoko obzidje s 3 m globokim jarkom, dvi\xc5\xbenimi mostovi, bastioni, oporniki, okopi, strelnimi linami, zasilnimi izhodi in katapulti. _NEWLINE_Trdnjavo Buhen je po izgradnji Asuanskega jezu leta 1964 poplavilo Naserjevo jezero. Pred tem jo je temeljito raziskala skupina znanstvenikov pod vodstvom britanskega egiptologa Walterja Bryana Emeryja._NEWLINE_Buhen je imel Horov tempelj, ki ga je zgradila kraljica Ha\xc4\x8depsut. Tempelj je bil pred poplavljenjem preseljen v Sudanski narodni muzej v Kartumu.'